# Høringssvar i forhold til forslag om ny tildelingsmodel på dagtilbudsområdet fra 2024 i Randers kommune.

Som medarbejder i privat institution i Randers kommune, er der stor bekymring ift. til den præsenterede tildelingsmodel på dagtilbudsområdet. Som privat daginstitution har vi forgæves eftersøgt retningslinjer for hvordan tildelingsmodellen bliver for os. Derfor må vi jo som private antage at den er som de kommunale.

Pædagogfaget er i disse år, et presset fag på mange områder. Det er i øjeblikket svært at rekruttere pædagogkollegaer til vores institutioner og den nye tildelingsmodel gør det ikke mere attraktivt…tværtimod. Pædagoger med høj anciennitet, vil være stavnsbundet, og ikke i ret høj kurs grundet den snævre og bundne økonomi. Små institutioner med små personalegrupper, vil være udfordret og sårbare, hvis der er personale med høj anciennitet. Anciennitet er ofte lig med erfaring og kompetencer, der højner kvaliteten i institutionen, hvilket burde være noget der er eftertragtet.

Vi frygter, at kompetenceløft og kurser, grundet den stramme økonomi, vil været begrænsede eller helt skæres væk. Dette vil have stor betydning for arbejdsmiljø, vores faglighed, udvikling og trivsel i personalegruppen, der jo altid ønsker at dygtiggøre sig i takt med ny viden og udvikling i faget.

At have en leder der er blandt børnene og ”på gulvet” har en meget stor betydning i dagligdagen i institutionen. En synlig leder på gulvet, der kender børnene, har fornemmelse for hvad der rører sig både børnegruppen og personalegruppen, er essentiel for den nødvendige sparring og faglige refleksioner. Ledelses % bør afspejle det faktiske billede og være udregnet individuelt på baggrund af faktiske børneantal. Skal man virkelig som leder ”straffes” med de 30 % , for at prioritere børnene, de varme hænder på gulvet og vigtigheden af at ville være praksisnær leder?

Med venlig hilsen

Personalet i Spentrup Lilleby.